Kakaós koszorú leveles tésztából - Recept | Femina
Kakaós koszorú leveles tésztából
Az utolsó pillanatban is elkészítheted a csokis koszorút, ha van a hűtődben leveles tészta.
A leveles tészta sokszor életmentő, hisz pikk-pakk igazi különlegességeket készíthetsz belőle. A húsvéti asztalon jól mutatnak az apró, csavart koszorúk, melyekbe a locsolóknak vagy a vendégeknek tojást is állíthatsz. Fontos, hogy a tésztát ne mikróban engedd fel, különben nem lesz leveles.
Ha szükséges, a leveles tésztát engedd fel szobahőmérsékleten, majd nyújtsd ki lisztezett felületen. Vágd két ugyanakkora lapra, és az egyiket szórd meg a cukorral elkevert kakaóporral. Fordítsd rá a másik lapot, majd éles késsel vagy pizzavágóval vágd fel két centi vastag csíkokra. Egyesével csavard meg a tésztákat, formálj belőlük kört, majd tojássárgájával rögzítsd.
Rendezd a tésztákat sütőpapírral bélelt tepsibe, egymástól nagyobb távolságra. A tetejüket kend meg villával felvert tojással. Told előmelegített sütőbe, és 180 fokon süsd meg körülbelül 25 perc alatt. Amikor a tészta elkezd pirulni, vedd ki a sütőből. Rakhatsz bele tojásokat.
A ropogós, baconös rudakat is hasonló gyorsasággal elkészítheted, csak használj hozzá leveles tésztát!